กองทัพปลดปล่อยประชาชนรายวัน

กองทัพปลดปล่อยประชาชนรายวัน (; ) เรียกอย่างย่อว่า พีแอลเอเดลี (PLA Daily) เป็นหนังสือพิมพ์อย่างเป็นทางการของกองทัพปลดปล่อยประชาชนจีน ในเชิงสถาบัน พีแอลเอเดลี ให้ข้อมูลเกี่ยวกับนโยบายและทัศนะของคณะกรรมาธิการการทหารกลาง และในบทบาทหน้าที่ดังกล่าว หนังสือพิมพ์นี้จึงทำหน้าที่เป็นกระบอกเสียงในนามของตัวกองทัพฯ เอง แนวทางบรรณาธิการของหนังสือพิมพ์มีความสอดคล้องอย่างใกล้ชิดกับที่ปรากฏในพีเพิลส์เดลี หนังสือพิมพ์อย่างเป็นทางการของพรรคคอมมิวนิสต์จีน

 ประวัติ 
พีแอลเอเดลี ก่อตั้งเมื่อ 1 มกราคม ค.ศ. 1956 ภายใต้การอุปถัมภ์ของคณะกรรมาธิการการทหารกลางพรรคคอมมิวนิสต์จีนในฐานะหนังสือพิมพ์อย่างเป็นทางการของกองทัพ ระหว่างการปฏิวัติวัฒนธรรม บรรณาธิการบริหารของสิ่งพิมพ์ถูกกวาดล้างในการต่อสู้ทางเมือง และจอมพลหลิน เปียว ซึ่งในขณะนั้นเป็นสหายคนสนิทของเหมา เจ๋อตง และรัฐมนตรีว่าการกระทรวงกลาโหม ได้รับแต่งตั้งเป็นเจ้าหน้าที่ผู้รับผิดชอบหนังสือพิมพ์ในตำแหน่งรักษาการก่อนจะกลายเป็นบรรณาธิการบริหาร บทบรรณาธิการที่สำคัญที่สุดของหนังสือพิมพ์ถูกจัดพิมพ์ร่วมกับพีเพิลส์เดลี (People's Daily) และเรดแฟลก (Red Flag) พร้อมกับคณะทำงานของตนเองตั้งแต่ ค.ศ. 1967 ถึง 1978 จนกลายเป็นสิ่งที่เรียกว่าสองหนังสือพิมพ์ หนึ่งวารสาร ตัวแทนเสียงที่สูงสุดโดยตรงของพรรคคอมมิวนิสต์จีน

พีแอลเอเดลี มีเจ้าของและดำเนินงานโดยกรมงานการเมือง คณะกรรมาธิการการทหารกลาง ซึ่งจนถึง ค.ศ. 2016 คือกรมการเมืองทั่วไป กองทัพปลดปล่อยประชาชน โดยคณะทำงานและผู้สื่อข่าวส่วนใหญ่มาจากสำนักข่าวของเหล่าทัพต่าง ๆ และภาคพื้นทั่วประเทศ

ในเดือนมีนาคม ค.ศ. 2018 พีแอลเอเดลี ได้รับรางวัล 1 ใน 100 อันดับแรกของหนังสือพิมพ์แห่งชาติครั้งที่ 3 ในประเทศจีน

 แนวทางบรรณาธิการ 
โดยทั่วไปหนังสือพิมพ์ฉบับนี้จะครอบคลุมข่าวสารที่เกี่ยวข้องกับกองทัพปลดปล่อยประชาชนและกิจการทหารอื่น ๆ ในขณะเดียวกันก็นำเสนอเสียงของกองทัพเข้าสู่ขอบเขตของนโยบายสาธารณะเพื่อการบริโภคภายในประเทศเป็นหลัก ในเดือนสิงหาคม ค.ศ. 2010 บทบรรณาธิการฉบับหนึ่งเสนอว่ายุทธศาสตร์การทหารของจีนนั้นล้าสมัย และจีนจะต้อง "เรียนรู้ประสบการณ์จากวัฒนธรรมสารสนเทศของกองทัพต่างชาติอย่างกล้าหาญ" ควบคู่ไปกับการทำให้ทันสมัยและการจัดซื้อจัดจ้างที่เปิดกว้าง

แม้พีแอลเอเดลี จะทำหน้าที่เป็นกระบอกเสียงของกองทัพอย่างเป็นทางการ แต่ก็ไม่ได้เบี่ยงเบนไปจากการสื่อสารของพรรคเองในเรื่องนโยบายต่างประเทศ "มีความสัมพันธ์ที่แน่นแฟ้นระหว่างวาทศิลป์ด้านนโยบายต่างประเทศใน—เสียงภาคพลเรือนของพรรคคอมมิวนิสต์จีน—นั่นคือพีเพิลส์เดลี—และเสียงภาคทหารของพรรค—นั่นคือพีแอลเอเดลี" อลาสแตร์ เอียน จอห์นสตัน นักวิชาการด้านยุทธศาสตร์เขียนระบุไว้

การปรากฏขึ้นของข้อริเริ่มเชิงนโยบายที่ผู้นำจีนให้ความสำคัญเป็นพิเศษในหน้ากระดาษของพีแอลเอเดลี มักถูกนักวิชาการตีความว่าเป็นสัญลักษณ์แสดงถึงอำนาจของผู้นำเหล่านั้นในกองทัพ นักวิชาการจากสถาบันยุทธศาสตร์ศึกษาของวิทยาลัยการทัพบกสหรัฐอ้างถึงการปรากฏจำนวนมหาศาลของโฆษณาชวนเชื่อที่เกี่ยวข้องกับ "ทัศนะวิทยาศาสตร์ว่าด้วยการพัฒนา"—เผยแพร่โดยผู้นำพรรค หู จิ่นเทา—เพื่อเป็นหลักฐานว่า "อิทธิพลของหูที่มีต่อการพัฒนากองทัพปลดปล่อยประชาชนในบางด้านตั้งแต่ ค.ศ. 2004 นั้นมีนัยสำคัญอย่างมาก"

 อ้างอิง 

 แหล่งข้อมูลอื่น 

หมวดหมู่:หนังสือพิมพ์ภาษาจีน (ตัวย่อ)
หมวดหมู่:สื่อมวลชนของกองทัพ
หมวดหมู่:หนังสือพิมพ์ที่ตีพิมพ์ในปักกิ่ง
หมวดหมู่:หนังสือพิมพ์รายวันที่ตีพิมพ์ในประเทศจีน
หมวดหมู่:สิ่งพิมพ์ที่ไม่มีข้อมูลปีที่ก่อตั้ง
หมวดหมู่:หนังสือพิมพ์ของพรรคคอมมิวนิสต์จีน
หมวดหมู่:หนังสือพิมพ์ของกองทัพ
หมวดหมู่:กรมการเมืองทั่วไป กองทัพปลดปล่อยประชาชน
หมวดหมู่:หนังสือพิมพ์ที่ก่อตั้งในปี พ.ศ. 2499
หมวดหมู่:พ.ศ. 2499 ในปักกิ่ง